*Intervju s hrvatskim braniteljem*

**Kada ste se uključili u obranu Hrvatske?**

Branitelj sam od 26.10.1990. (pričuvni sastav policije), a u rat sam otišao kao dragovoljac 1991. godine.

**Koliko ste tada imali godina? Jeste li zbog odlaska u rat ostavili posao?**

Imao sam 35 godina i zbog odlaska u rat sam ostavio posao.

**U kojem dijelu Hrvatske i na kojem bojištu ste sudjelovali u obrani Hrvatske?**

Bio sam na dosta terena, najduže na Banovini i u okolici Zadra.

**Želite li neki poseban događaj, trenutak ili osjećaj iz rata podijeliti s nama?**

Na dan pada Škabrnje sam uspio prevesti kamion preko probijenog Paškog mosta koji je dan prije pogođen raketom iz aviona. Rupa na mostu je bila tolika da je most skoro bio prepolovljen. Nisam imao drugo rješenje jer su nas u tim trenutcima napadali avioni.

**Kako su članovi Vaše obitelji, a kako ste Vi podnosili svakodnevnu odvojenost u ratnim uvjetima?**

Loše, doma je ostala žena s troje djece i to mi je bilo najteže.

**Jeste li bili ranjeni? Opišite, ako želite, ukratko događaj i liječenje. Osjećate li posljedice ranjavanja i danas? Na koji način?**

Da, u veljači 1992. Bio sam ranjen od krhotine granate u glavu. Poslije pregleda, šivanja rane i zamatanja sam pobjegao iz bolnice i vratio se u postrojbu.

**Imate li kontakte sa suborcima iz vremena rata, družite li se i danas?**

Ponekad, trenutno živim u Sloveniji i nisam u mogućnosti viđati se često.

**Kako danas, s odmakom od gotovo 30 godina, gledate na vrijeme početka rata? Biste li opet učinili isto?**

U onoj situaciji (kao 1991.) bih ponovio sve, bez razmišljanja.

**Što za Vas znači sudjelovanje u Domovinskom ratu? Koliko Vam je promijenilo život, razmišljanja, životne stavove?**

Ponosan sam zbog toga. Čast mi je bila braniti Domovinu.

**Koja je Vaša poruka učenicima i općenito mladima kad se govori o Domovinskom ratu?**

Ne pričam puno o tome. Mladi bi trebali čitati i informirati se o svemu što se tada događalo. Puno neistine o tome se govori, a najviše ju šire oni koji rat nisu nosili na svojim leđima. Nas dragovoljce se često krivo predstavlja, omalovažava, ne sluša i „svi više znaju od nas“- nažalost.